Dôvodová správa

I.

Všeobecná časť

	V právnom poriadku Slovenskej republiky je v súčasnosti problematika postavenia, organizácie, právomoci a pôsobnosti colnej správy a Ministerstva financií Slovenskej republiky v colnej oblasti, ako aj povinnosti, oprávnenia a prostriedky colníka upravená v zákone č. 240/2001 Z. z. o orgánoch štátnej správy v colníctve v znení neskorších predpisov. Zákon č. 240/2001 Z. z. nadobudol účinnosť 1. júla 2001. 
	
	Návrh na zmenu a doplnenie zákona č. 240/2001 Z. z. o orgánoch štátnej správy v colníctve v znení neskorších predpisov vyplýva z procesu transformácie colnej správy a jej prispôsobovania sa novým podmienkam súvisiacim so vstupom Slovenskej republiky do Európskej únie. Colné orgány na jednej strane prestali vykonávať colné kontroly na vnútorných hraniciach Európskej únie, na druhej však prevzali správu všetkých spotrebných daní, ako vo vnútrozemí, tak aj pri dovoze a vývoze tovaru, čo malo za následok významný zásah do ich kompetencií a organizačného usporiadania. 

Cieľom predkladaného návrhu zákona je zabezpečiť právnu úpravu rozsahu pôsobnosti a činnosti colnej správy v súlade so spoločenskou potrebou tak, aby výkon  úloh colnej správy mohol byť profesionálny a efektívnejší. Návrh zákona zároveň dopĺňa tie ustanovenia zákona č. 240/2001 Z. z., ktoré sú potrebné na zabezpečenie účinnejšieho boja pri odhaľovaní trestnej činnosti súvisiacej s dovozom, vývozom a tranzitom omamných a psychotropných látok, zbraní, nebezpečných materiálov, chránených a ohrozených druhov rastlín, živočíchov a exemplárov, ako aj colných a daňových únikov.          

V súčasnosti colná správa disponuje právomocami pri odhaľovaní obzvlášť závažných trestných činov spáchaných v súvislosti s porušením colných predpisov pri dovoze, vývoze, tranzite tovaru a ich páchateľov. Vzhľadom na prechod správy nepriamych daní z daňových orgánov na colné orgány je potrebné rozšíriť tieto právomoci aj pri odhaľovaní obzvlášť závažných trestných činov spáchaných v súvislosti s porušením daňových predpisov upravujúcich nepriame dane a odhaľovaní ich páchateľov, vytvoriť podmienky na efektívne a pružné odhaľovanie daňových únikov colnou správou.

	Návrh zákona má umožniť colným orgánom pred začatím trestného konania robiť úkony na účely zistenia osôb, ktoré páchajú trestné činy (daňové úniky) v oblasti nepriamych daní. Bez použitia prostriedkov operatívno-pátracej činnosti a informačno-technických prostriedkov nie je prakticky možné odhaľovať, zabraňovať a vyšetrovať trestné činy spáchané osobami, ktoré stoja v pozadí daňových únikov. V tejto súvislosti predkladaný návrh zákona zavádza v potrebnom rozsahu nové právne prostriedky na zabezpečenie plnenia uvedených úloh. 

Cieľom návrhu zákona je aj zefektívniť a urýchliť odhaľovanie daňových únikov. Zo skutočnosti, že colná správa sa stala jediným správcom všetkých spotrebných daní vyplýva, že bude disponovať relevantnými informáciami o subjektoch, ktoré budú obchodovať s tovarom podliehajúcim spotrebnej dani, a to nielen v rámci medzinárodného obchodu, ale aj na domácom trhu. Preto je z pohľadu štátu efektívnejšie, aby colná správa vykonávala operatívno-pátraciu činnosť a zároveň odhaľovala  daňové úniky a ich páchateľov v oblasti nepriamych daní v plnom rozsahu tak, ako túto činnosť vykonáva pri dovoze, vývoze alebo tranzite tovaru. 

Návrh zákona reaguje aj na pristúpenie Slovenskej republiky k Dohovoru vypracovanému na základe článku K. 3 Zmluvy o Európskej únii o používaní informačných technológií na colné účely (CIS) a k Dohovoru vypracovanému na základe článku K. 3 Zmluvy o Európskej únii o vzájomnej pomoci a spolupráci medzi colnými správami (Neapol II). 

Predkladaným návrhom zákona sa novelizujú ďalšie zákony, ktorých sa vecne dotýka problematika uvedeného návrhu zákona a súčasne sa novelizuje zákon č. 199/2004 Z. z. Colný zákon a o zmene a doplnení niektorých zákonov.

	Návrh zákona nepredpokladá zvýšené nároky na štátny rozpočet, rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť a na tvorbu nových pracovných miest. 

Finančné zabezpečenie colného kriminálneho úradu bude realizované v rámci limitu výdavkov schválených pre Colné riaditeľstvo Slovenskej republiky a nevyžiada si zvýšené finančné požiadavky na bežné a kapitálové výdavky zo štátneho rozpočtu Slovenskej republiky.

 	Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.

Doložka zlučiteľnosti

návrhu zákona, ktorým sa mení a dopĺňa zákon č. 240/2001 Z. z. o orgánoch štátnej správy v colníctve v znení neskorších predpisov
a o zmene a doplnení niektorých zákonov
s právom Európskych spoločenstiev a s právom Európskej únie
___________________________________________________________________________

1. Navrhovateľ zákona:

    Vláda Slovenskej republiky

2. Názov návrhu zákona:

    Zákon, ktorým sa mení a dopĺňa zákon č. 240/2001 Z. z. o orgánoch štátnej správy                v colníctve v znení neskorších predpisov a o zmene a doplnení niektorých zákonov

3. Záväzky Slovenskej republiky vo vzťahu k Európskym spoločenstvám a Európskej únii:

a)	Problematika návrhu zákona patrí medzi prioritné oblasti aproximácie práva uvedené v článku 70 Európskej dohody o pridružení – colné právo.
	V Európskej dohode o pridružení je oblasť colníctva upravená aj v článku 93.
            
	Z hľadiska Národného programu pre prijatie acquis communautaire návrh zákona patrí   
	medzi prioritné oblasti aproximácie práva – kapitola č. 25 - Colná únia. 
  
Podľa Partnerstva pre vstup v rámci kapitoly č. 25 - Colná únia má Slovenská republika zrýchliť implementáciu informačno-technickej stratégie colnej správy. Vypracovať informačno-technické systémy, ktoré umožnia výmenu údajov v počítačovej podobe medzi Európskymi spoločenstvami a  Slovenskou republikou a zabezpečiť dostatok informačno-technických pracovníkov  pre slovenskú colnú správu. Slovenská republika musí vytvoriť všetky potrebné špecializované organizačné útvary, ako to predpokladá zákon o orgánoch štátnej správy v colníctve.
 
Problematika návrhu zákona patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie - Biela kniha - kapitola č. 21 – Colná únia. Oblasť ochrany osobných údajov patrí medzi priority odporúčané v Bielej knihe – kapitola č. 14 - Ochrana osobných údajov.   
 
Problematika návrhu zákona je obsiahnutá v screeningovej kapitole č. 25 - Colná únia.
 	Návrh zákona je obsiahnutý v Pláne legislatívnych úloh vlády Slovenskej republiky na 	rok 2004. 

b)	Kapitola č. 25 - Colná únia bola otvorená 24. októbra 2000 a predbežne bola uzatvorená 12. júna 2001. Slovenská republika deklarovala, že akceptuje acquis v kapitole č. 25 - Colná únia a k cieľovému dátumu vstupu Slovenskej republiky do Európskej únie je pripravená acquis v tejto oblasti v plnom rozsahu implementovať.  

4. Problematika návrhu zákona:

a)	je upravená v práve Európskych spoločenstiev
    	- v Zmluve o založení ES v čl. 23 až 31 a 135, 
      		- v Smernici Európskeho parlamentu a Rady č. 95/46/ES z 24. októbra 1995 o ochrane    	   jednotlivcov týkajúcej sa spracovania osobných údajov a voľného pohybu týchto    	   údajov (OJ L 281, 23/11/1995 ),
 
c)	je upravená v práve Európskej únie
     	- v Zmluve o EÚ v čl. 6 a v čl. 29 až 42,
	     	- Jednotná akcia z 14. 10. 1996 prijatá Radou na základe článku K. 3 Zmluvy o EÚ 		   (Úradný vestník ES L 268, 19/10/1996),
 		- Jednotná akcia z 26. 5. 1997 prijatá Radou na základe článku K. 3 Zmluvy o EÚ 		   (Úradný vestník ES L 147, 05/06/1997),
	     	- Dohovor vypracovaný na základe článku K. 3 Zmluvy o EÚ o vzájomnej pomoci a 		   spolupráci medzi colnými správami (OJ C 24, 23/01/1998),
		- Dohovor  vypracovaný   na   základe článku   K. 3   Zmluvy o  EÚ o  používaní 		   informačných technológií na colné účely (OJ C 316, 27/11/1995) s protokolmi, ktoré          		   tvoria jeho prílohu.	 
 
       		Zmluva o založení ES v čl. 23 až 31 požaduje od členských štátov, aby nezavádzali právne prekážky colnej povahy pre dovoz alebo vývoz tovarov, čo je jednou zo základných podmienok správneho fungovania vnútorného trhu. 

    		Čl. 135 Zmluvy o založení ES upravuje oprávnenie Rady prijímať opatrenia na posilnenie colnej spolupráce medzi členskými štátmi a Komisiou. 

    		Smernica č. 95/46/ES sa vzťahuje na akékoľvek spracovanie osobných údajov, s výnimkou  toho, ktoré sa vykonáva v rámci aktivít mimo pôsobnosti práva ES (napríklad verejná bezpečnosť, obrana a bezpečnosť štátu, otázky trestného práva). Obsahuje aj dôležité ustanovenia týkajúce sa kompetencií dozorného orgánu.
		
		Zmluva o EÚ v čl. 6 deklaruje základné princípy slobody, demokracie,   rešpektovania ľudských práv a základných slobôd a právneho štátu, na ktorých je Európska únia založená.

		Zmluva o EÚ v čl. 29 až 42 upravuje užšiu spoluprácu policajných, colných a iných príslušných orgánov v členských štátoch v trestných veciach s cieľom poskytnúť občanom vysokú úroveň ochrany v oblasti voľného pohybu, bezpečnosti a justície. 

		Jednotná akcia z 26. 5. 1997 bola prijatá za účelom spolupráce v oblasti práva, poriadku a bezpečnosti, rámcovo stanovuje základy spolupráce v oblasti výmeny informácií, výmeny styčných dôstojníkov a aj v oblasti výcviku personálu. 

		Jednotná akcia z 14. 10. 1996 poskytuje spoločný rámec pre iniciatívy členských štátov týkajúcich sa styčných dôstojníkov za účelom spolupráce.

		Cieľom Dohovoru vypracovanom na základe článku K. 3 Zmluvy o EÚ o vzájomnej pomoci a spolupráci medzi colnými správami je úprava poskytnutia pomoci a vzájomnej spolupráce členských štátov prostredníctvom svojich colných správ v oblasti predchádzania porušovania vnútroštátnych colných predpisov a ich odhaľovania a trestného stíhania a potrestania porušenia komunitárnych a vnútroštátnych predpisov.

		Cieľom Dohovoru vypracovanom na základe článku K. 3 Zmluvy o EÚ o používaní informačných technológií na colné účely je prostredníctvom colného informačného systému posilniť spoluprácu medzi colnými správami ustanovením postupov, podľa ktorých môžu colné správy konať spoločne, vymieňať si informácie týkajúce sa nelegálnych obchodných aktivít s využitím nových technológií na riadenie a prenos týchto informácií.

		Revidovaný preklad smernice č. 95/46/ES sa nachádza v databáze Centrálnej prekladateľskej jednotky Úradu vlády SR Inštitútu pre aproximáciu práva a v elektronickej podobe je možné si ho vyhľadať na internetovej stránke www.aprox.government.gov.sk.

5. Stupeň zlučiteľnosti návrhu zákona s právom Európskych spoločenstiev a právom Európskej únie:

a)	úplná
6. Gestor:

    Úrad na ochranu osobných údajov

7. Účasť expertov pri príprave návrhu zákona a ich stanovisko k zlučiteľnosti s právom     Európskych spoločenstiev a právom Európskej únie:

	Pri príprave návrhu zákona sa nezúčastnili experti.

II.

Osobitná časť

K čl. I

K bodu 1:

	Novelizáciou § 2 sa colný kriminálny útvar, ktorý je v súčasnosti organizačným  útvarom Colného riaditeľstva SR, transformuje na jeden z orgánov štátnej správy v colníctve – colný kriminálny úrad. 

K bodu 2:   

	Navrhovaná úprava súvisí so zmenou v bode 1.

K bodu 3:

	Navrhovaná úprava súvisí so zmenou v bode 1 a je aj odrazom novej situácie, keď colníci plnia úlohy aj podľa osobitných predpisov Európskej únie.

K bodu 4:

	Navrhovaným znením sa  precizuje doterajšia právna úprava, pričom sa zohľadňuje skutočnosť, že Slovenská republika je od 1. mája 2004 členským štátom EÚ, z čoho vyplýva, že sa na celom colnom území únie uplatňuje jednotná colná politika voči tretím štátom. Zároveň sa dopĺňa poznámka pod čiarou.

K bodu 5:  

	Navrhovaná zmena reaguje na skutočnosť, že odo dňa vstupu Slovenskej republiky do Európskej únie došlo k diferenciácii štatistík vedených colnými orgánmi.

K bodu 6: 

	Navrhované doplnenie § 3 ods. 1 písm. b) súvisí s presunom kompetencií v oblasti správy nepriamych daní na colné orgány.

K bodom 7 a 8: 

	Aktualizuje sa znenie poznámok pod čiarou.

K bodu 9: 

Z dôvodu vkladania nových odkazov bolo potrebné prečíslovať odkaz 4a.

K bodu 10:

	Ide o aktualizáciu znenia poznámky pod čiarou.

K bodu 11:

	Navrhovaná úprava súvisí so zmenou v bode 1.
		
K bodu 12:

	V súlade s rozšírením kompetencií colných orgánov v oblasti správy nepriamych daní sa navrhovanou zmenou rozširuje aj rozsah údajov, ktoré sú spracúvané v  informačných systémoch Colného riaditeľstva SR. Zároveň sa ustanovuje, že v týchto informačných systémoch možno zhromažďovať, spracúvať, uchovávať, odovzdávať, využívať, ochraňovať a vyraďovať len údaje, ktoré Colné riaditeľstvo SR získalo pri plnení svojich úloh. 
	Navrhovaným znením sa precizuje aj doterajšie znenie § 6 ods. 3 písm. d) a zároveň sa vypúšťa kompetencia Colnému riaditeľstvu SR, ktorá v nadväznosti na úpravu v bode 26 návrhu bude patriť colnému kriminálnemu úradu. Zároveň sa aktualizujú poznámky pod čiarou k odkazom 6 a 7.

K bodu 13:

	Doplnenie § 6 ods. 3 písm. e) zákona súvisí s rozšírením pôsobnosti colných orgánov v oblasti správy nepriamych daní.

K bodom 14 a 15:

	Zmeny súvisia s transformáciou colného kriminálneho útvaru Colného riaditeľstva SR na colný kriminálny úrad a s rozšírením pôsobnosti colných orgánov v oblasti správy nepriamych daní. 

K bodu 16:

	Navrhuje sa, aby úkony, ktoré inak patria do pôsobnosti colných úradov alebo colného kriminálneho úradu, vykonalo Colné riaditeľstvo SR v prípade, ak tak rozhodne generálny riaditeľ Colného riaditeľstva SR. Dôvodom je možnosť výskytu situácie, pri ktorej je odôvodnené, aby vo veci rozhodlo Colné riaditeľstvo SR ako nadriadený orgán, napríklad v prípade rozhodovania o povolení režimu s ekonomickým účinkom, ak sa dotýka viacerých colných úradov, čo v jednotlivých prípadoch patrí do pôsobnosti konkrétneho colného úradu.

K bodu 17:

	Ide o aktualizáciu znenia poznámky pod čiarou.

K bodu 18:

	Navrhované znenie súvisí s navrhovanou zmenou v bode 1. Odvolacím orgánom voči rozhodnutiam colného kriminálneho úradu bude Colné riaditeľstvo SR.

K bodu 19:

	Zakotvuje sa právomoc Colného riaditeľstva SR rozhodovať o uložení pokuty  a  prepadnutia  kontrolovaného  tovaru  podľa § 33 ods. 1  a 2 zákona č. 26/2002 Z. z. o podmienkach a kontrole dovozu, vývozu a sprostredkovateľských činností týkajúcich sa tovaru a technológií podliehajúcich medzinárodným kontrolným režimom a o zmene zákona č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. 

K bodu 20:

Colnému riaditeľstvu SR sa ustanovuje povinnosť schvaľovať tlač tlačiva jednotného colného dokladu, tlačiva dovozného, vývozného a tranzitného colného vyhlásenia na tovar, ktorý je alebo bude používaný ozbrojenými silami Slovenskej republiky a tlačiva NATO – cestovný rozkaz uvedených v zákone č. 199/2004 Z. z. Colný zákon a o zmene a doplnení niektorých zákonov.
	Navrhovanou úpravou sa dopĺňa aj odkaz na predpisy EÚ, ktoré sú priamo aplikovateľné na celom území EÚ a podľa čl. 7 ods. 2 Ústavy SR majú prednosť pred zákonmi Slovenskej  republiky. 

K bodu 21:

	Navrhovaná úprava súvisí so zmenou v bode 1.

K bodu 22:

	Nové znenie § 7 ods. 1 zákona sa navrhuje z dôvodu pružnejšej reakcie na potreby vyvolané zabezpečením efektívnejšieho výkonu služby colných orgánov, ktoré vyplývajú z navrhovaných zmien, ako aj z prebiehajúcej transformácie colnej správy v nových podmienkach.

K bodu 23:

	Vzhľadom na viaceré čiastkové zmeny v jednotlivých písmenách § 7 ods. 3 zákona je účelné z dôvodu prehľadnosti uviesť celé znenie tohto odseku. Podľa § 65 ods. 2 zákona č. 199/2004 Z. z. Colný zákon o zmene a doplnení niektorých zákonov môže colný úrad rozhodnúť o zhabaní tovaru alebo veci mimo konania o colnom priestupku alebo o colnom delikte. Navrhovaná úprava (v písmene b) je odrazom tejto skutočnosti, ako aj rozšírenia kompetencií colných úradov v oblasti správy nepriamych daní, čo sa týka viacerých zásahov do ustanovení § 7 ods. 3. 
	V navrhovanom znení písmena g) sa neustanovuje nová kompetencia colných úradov. Táto kompetencia patrí colným úradom aj v súčasnosti, avšak chýbalo jej explicitné vyjadrenie v zákone č. 240/2001 Z. z. 
	Nové znenie písmena h) súvisí s rozšírením kompetencií colných úradov v daňovej oblasti.
	Správcom spotrebných daní a dane z pridanej hodnoty pri dovoze je v súlade s osobitnými zákonmi (napr. zákon č. 98/2004 Z. z. o spotrebnej dani z minerálneho oleja) colný úrad. Túto skutočnosť zohľadňuje navrhované znenie písmena i).
	Novým znením písmena l) sa zosúlaďuje pojmový aparát so zákonom č. 199/2004 Z. z. a aktualizuje sa znenie poznámky pod čiarou.
	Zároveň sa zohľadňuje skutočnosť (písmeno o), že od 1. mája 2004 je colnou hranicou spoločenstva na území Slovenskej republiky len štátna hranica s Ukrajinou. Doplnenie súvisí aj s rozšírením kompetencií colných orgánov v oblasti nepriamych daní.
	V novým písmenách r) a s) sa ustanovuje povinnosť colnému úradu na účely colného konania prideliť deklarantovi alebo jeho zástupcovi colné registračné číslo, ak deklarant alebo jeho zástupca nemá pridelené iné identifikačné číslo. Kompetencie colných úradov sa rozširujú o výkon kontrol pri vývoze poľnohospodárskeho tovaru s nárokom na vývoznú náhradu a kontrol v súvislosti s operáciami tvoriacimi časť systému financovania záručnej sekcie Európskeho poľnohospodárskeho fondu, konkrétne kontroly financovania náhrad pri vývoze do tretích krajín.
	Úprava v písmene u) vyplýva zo skutočnosti, že odo dňa vstupu Slovenskej republiky do EÚ colné orgány plnia úlohy aj zo všeobecne záväzných právnych aktov EÚ, ktoré sú priamo aplikovateľné na území Slovenskej republiky.

K bodu 24:

	Vzhľadom na zmeny, ktoré nastali v colnej správe po 1. máji 2004 (najmä zmeny personálnej, materiálnej a kompetenčnej základne colnej správy), je vhodnejšie, a to najmä vzhľadom na možnosť pružnejšie reagovať na potreby praxe, aby o vnútornej organizačnej štruktúre colných úradov rozhodoval generálny riaditeľ Colného riaditeľstva SR.

K bodu 25:

	V súvislosti s transformáciou colného kriminálneho útvaru Colného riaditeľstva SR na colný kriminálny úrad a rozšírením kompetencií colných orgánov v oblasti nepriamych daní sa dopĺňa a precizuje znenie § 7 ods. 5 a 6.

K bodu 26:

Navrhované znenie súvisí s úpravou navrhovanou v bode 1 a vyplýva zo skutočnosti, že osobitný organizačný útvar Colného riaditeľstva Slovenskej republiky - colný  kriminálny útvar, ktorý v súčasnosti aktívne pôsobí pri odhaľovaní obzvlášť závažných trestných činov spáchaných v súvislosti s porušovaním colných predpisov pri dovoze, vývoze a tranzite tovaru, bude na základe navrhovaných ustanovení plniť úlohy aj v oblasti odhaľovania a vyšetrovania trestných činov spáchaných v súvislosti s porušením daňových predpisov na celom území Slovenskej republiky, keďže ani organizovaný zločin nie je obmedzený na oblasť dovozu alebo vývozu tovaru, ale je prítomný v každej fáze uvádzania vysoko zdaniteľného tovaru do obehu. Colný kriminálny úrad sa bude predovšetkým orientovať na organizované zločinecké aktivity v oblasti boja proti drogovej delikvencii, colným a daňovým únikom v oblasti spotrebných daní, ale aj nezákonnému dovozu, vývozu a tranzitu chránených druhov rastlín a živočíchov. Priamou implementáciou a inštitucionalizáciou kompetencií na colný kriminálny úrad sa dosiahne špecializácia na odhaľovanie nezákonných aktivít v boji proti porušovaniu latentnej colnej a daňovej kriminality.
Oproti doterajšiemu stavu sa posilní inštitút sledovanej dodávky aj o veci, na ktorých držbu je potrebné zvláštne povolenie a veci určené na spáchanie trestného činu alebo veci pochádzajúce z trestného činu. Sledovanou dodávkou sa na základe dohôd medzi colnými orgánmi iných štátov realizuje výmena operatívnych informácií v oblasti colných a daňových únikov najmä pri tovare podliehajúcom vysokému zdaneniu a priorizuje sa cieľ túto nežiaducu činnosť eliminovať.
	Zriadením colného kriminálneho úradu s ekonomickou samostatnosťou sa zvýši transparentnosť finančných tokov rozpočtu colnej správy, ale aj adresná zodpovednosť tohto úradu za finančné operácie. Výhodou tejto zodpovednosti je aj pružné financovanie akcií, ktoré majú byť utajené alebo ktoré sa uskutočňujú v spolupráci s Policajným zborom SR. 
V oblasti personálnej zodpovednosti colného kriminálneho úradu sa predovšetkým posilní orientácia colníkov na odbornosť, zručnosť, jazykové schopnosti, fyzickú zdatnosť s predpokladom zvládnutia problematiky dotýkajúcej sa ochrany ekonomických záujmov SR a spoločenstva.
Finančné zabezpečenie colného kriminálneho úradu sa bude realizovať v rámci limitu výdavkov schválených pre Colné riaditeľstvo Slovenskej republiky a nevyžiada si zvýšené finančné požiadavky na bežné a kapitálové výdavky zo štátneho rozpočtu.

K bodom 27 a 28:

	Navrhované zmeny súvisia s rozšírením kompetencií colných orgánov v oblasti správy nepriamych daní. 

K bodu 29:

	Aktualizuje sa znenie poznámky pod čiarou.

K bodu 30:

	Zmeny vyplývajú z rozšírenia kompetencií colných orgánov v oblasti správy nepriamych daní a zo skutočnosti, že od 1. mája 2004 je colnou hranicou spoločenstva na území Slovenskej republiky len štátna hranica s Ukrajinou.

K bodu 31:

	Rozšírenie oprávnenia colníka požadovať vysvetlenie aj v prípadoch, ak došlo k porušeniu daňových predpisov, sa navrhuje v súvislosti so zmenami, ktoré nastali v colnej oblasti po 1. máji 2004.

K bodu 32:

	Navrhovaná zmena súvisí s rozšírením kompetencií colných orgánov v oblasti správy nepriamych daní.

K bodom 33 a 34:

	Oprávnenie zaistiť osobu pristihnutú aj pri priestupku páchanom v súvislosti s porušením daňových predpisov alebo pre dôvodné podozrenie zo spáchania trestného činu v súvislosti s porušením daňových predpisov sa navrhuje v súvislosti s rozšírením kompetencií colných orgánov v oblasti správy nepriamych daní.

K bodu 35:
	
	Úprava vyplýva z rozšírenia kompetencií colných orgánov v oblasti správy nepriamych daní.	

K bodu 36:

	Aktualizuje sa znenie poznámky pod čiarou.
	
K bodu 37:

	Znenie nadpisu pod § 20 sa upravuje v súvislosti s rozšírením kompetencií colných orgánov v oblasti správy nepriamych daní a zjednotením pojmového aparátu so základnými colnými predpismi.
 
K bodu 38:
	
	Znenie § 20 ods. 1 sa navrhuje upraviť v nadväznosti na rozšírenie kompetencií colných orgánov v oblasti správy nepriamych daní.

K bodu 39:

	Úprava súvisí s rozšírením kompetencií colných orgánov v oblasti správy nepriamych daní   a  zároveň   sa  zosúlaďuje  terminológia  zákona   s  pojmami  zavedenými  v zákone  č. 199/2004 Z. z. Colný zákon a o zmene a doplnení niektorých zákonov.

K bodom 40 a 41:

	Nadpis a znenie  §  21  sa  upravuje  v nadväznosti na skutočnosť, že od 1. mája 2004 orgány colnej správy plnia svoje úlohy len na časti colného územia EÚ, t. j. na území Slovenskej republiky, ako aj v súvislosti s rozšírením kompetencií colných orgánov v oblasti správy nepriamych daní.

K bodu 42:

Platné znenie zákona č. 240/2001 Z. z. neobsahuje vymedzenie pojmu „operatívno-pátracia činnosť“, ale upravuje len prostriedky operatívno-pátracej činnosti. Preto je potrebné ustanoviť, čo sa rozumie pod pojmom operatívno-pátracia činnosť, a zároveň upraviť, že túto činnosť budú vykonávať len na to určené organizačné útvary colnej správy. Colný kriminálny úrad je oprávnený využívať pri svojej práci aj služobných psov na pachové práce.
	Dôvodom navrhovaných zmien je potreba vytvoriť predpoklady na efektívnu operatívno-pátraciu činnosť colného kriminálneho úradu a inšpekcie generálneho riaditeľa pri odhaľovaní trestnej činnosti súvisiacej s dovozom, vývozom a tranzitom drog, zbraní, nebezpečných materiálov, chránených druhov rastlín a živočíchov, ako aj colných a daňových únikov, vrátane odhaľovania korupcie, ktorá je predovšetkým spojená s organizovaným zločinom.  

K bodu 43:
 
	Sledovanie osôb pre potreby colnej správy, ako jeden z prostriedkov operatívno-pátracej činnosti, bude vykonávať alternatívne colný kriminálny úrad alebo Policajný zbor z dôvodu zriadenia  spoločného colno-policajného pracoviska na základe § 34 ods. 2 zákona č. 219/2003 Z. z. o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok   a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Osoba konajúca v prospech colnej správy koná dobrovoľne a colnej správe poskytuje údaje o trestnej činnosti a odmeňovaná je na základe rozkazu ministra financií č. 1/2002.
	Použitie prostriedkov operatívno-pátracej činnosti si vyžaduje aj zákonnú úpravu používania finančných prostriedkov (osobitných finančných prostriedkov). Pôjde o vyčlenené finančné prostriedky Colného riaditeľstva SR, ktorých používanie a kontrolu upraví generálny riaditeľ Colného riaditeľstva SR.
	
K bodu 44:

	Navrhovaná zmena v § 30 ods. 2 vychádza zo skutočnosti, že od 1. mája 2004 orgány colnej správy plnia svoje úlohy len na časti colného územia EÚ, t. j. na území Slovenskej republiky.

K bodu 45:

Navrhuje sa rozšíriť oprávnenie colných orgánov na použitie špeciálnych zbraní, ktoré sú štandardným vybavením zásahových jednotiek colných správ členských štátov Európskej únie. Bez uvedených prostriedkov nie je možné efektívne bojovať s rozmáhajúcou  sa vysoko organizovanou formou pašovania tovaru cez územie Slovenskej republiky.

K bodu 46:

Vznik osobitnej jednotky služobných zákrokov pod jednotným velením colnej správe odporučil v liste zo dňa 1. 10. 2001 generálny tajomník Svetovej colnej organizácie Michel Danet, v ktorom reaguje na rezolúciu 1373 (2001) prijatú na 4385. zasadnutí dňa 21. 9. 2001 Bezpečnostnou Radou OSN, ako aj na žiadosť prezidenta USA Georga Busha zo dňa 1. 10. 2001 o prijatie opatrení v boji proti terorizmu v Európskej únii. Michel Danet žiada sústrediť pozornosť aj na záležitosti týkajúce sa kontrolných opatrení pri vývoze tovaru so zameraním na zbrane a jadrové materiály a na odhaľovanie nezákonnej prepravy drog, psychotropných látok a prekurzorov. 
Ďalej sa navrhuje doplniť ustanovenie, ktoré rieši osobitné prípady používania ochrannej kukly aj colníkmi, ktorí nie sú členmi jednotky služobných zákrokov pod jednotným velením. O použití ochrannej kukly v týchto prípadoch bude rozhodovať riaditeľ colného kriminálneho úradu alebo veliteľ zákroku. 

K bodu 47:

Navrhovaným znením sa zosúlaďuje zákon č. 240/2001 Z. z. s platnou právnou úpravou, ktorá sa týka ochrany osobných údajov podľa zákona č. 428/2002 Z. z. o ochrane osobných údajov v znení zákona č. 602/2003 Z. z.

K bodu 48:

	Aktualizuje sa znenie poznámky pod čiarou.

K bodu 49:

	Doterajšia príloha sa nahrádza prílohou - zoznamom osobných údajov spracúvaných v informačných systémoch colnej správy.
 
K čl. II

	V súvislosti s kreovaním colného kriminálneho úradu sa upravujú príplatky za riadenie podľa jednotlivých funkcií.

K čl. III 

K bodu 1:

	Navrhovanou zmenou sa odstráni nejasnosť pri plnení ohlasovacej povinnosti. Ohlasovacia povinnosť podľa tohto ustanovenia sa má vzťahovať len na dovoz, vývoz a tranzit peňažných prostriedkov v hotovosti alebo iných rovnocenných platobných prostriedkov cez colné územie únie.

K bodu 2:

	Podľa § 12 ods. 1 zákona č. 199/2004 Z. z. Colný zákon a o zmene a doplnení niektorých zákonov je colný orgán povinný písomne oznámiť kontrolovanej osobe začatie následnej kontroly. V oznámení uvedie miesto, dátum začatia následnej kontroly a predmet následnej kontroly. V priebehu výkonu následnej kontroly však colný orgán môže zistiť nové skutočnosti, ktoré sa netýkajú predmetu vykonávanej kontroly, ale môžu byť podnetom na začatie konania podľa zákona č. 199/2004 Z. z., zákona č. 372/1990 Zb. o priestupkoch v znení neskorších predpisov alebo zákona č. 140/1961 Zb. Trestný zákon v znení neskorších predpisov. Preto sa navrhuje, aby bolo možné rozšíriť výkon následnej kontroly v jej samotnom priebehu.

K bodu 3:

	Navrhovanou úpravou sa majú rozšíriť dôvody, keď je colný orgán oprávnený začať následnú kontrolu aj bez predchádzajúceho písomného oznámenia o začatí následnej kontroly. Účelom je zamedziť zmareniu výkonu následnej kontroly, ak sa začatiu následnej kontroly bráni iným spôsobom.

K bodu 4:

Osobitne sa upravuje režim vracania zadržaných dokladov, tak, aby ich vrátenie nebolo viazané len na lehotu 30 dní po skončení následnej kontroly, ale aby bolo viazané aj na neexistenciu dôvodov zadržania. Zároveň sa zavádza možnosť zaistiť zadržané doklady v ostatných prípadoch, a to vydaním rozhodnutia o ich zaistení.

K bodom 5 a 6:

	Ak z výsledkov následnej kontroly vyplynie povinnosť vymerať dodatočne colný dlh, kontrolovanú osobu vyzve colný orgán, aby sa písomne vyjadrila k zisteniam uvedeným v protokole o následnej kontrole. Lehotu na toto vyjadrenie určí colný orgán podľa náročnosti prípadu a rozsahu protokolu o následnej kontrole.
Podľa súčasnej právnej úpravy sa rozhodnutie o dodatočnom vymeraní colného dlhu doručuje súčasne s protokolom o následnej kontrole, pričom jeho doručenie a prerokovanie by mali predchádzať doručeniu samotného rozhodnutia. Navrhované znenie nového odseku 12 umožní kontrolovanej osobe písomne sa vyjadriť k výsledku uvedenému v protokole o následnej kontrole, prípadne sa dostaviť na jeho prerokovanie.

K bodu 7:

Navrhovanou zmenou sa má dosiahnuť jednoduchší postup pri predkladaní žiadosti o záväznú informáciu a pri vydávaní záväzných informácií. Tlač tlačiva žiadosti o vydanie záväznej informácie a tlačiva záväznej informácie nebude potrebné osobitne schvaľovať, ale ako vzor žiadosti o vydanie záväznej informácie sa použije tlačivo uvedené v prílohe 1B nariadenia Komisie (EHS) č. 2454/93 z 2. 7. 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Európskeho spoločenstva v platnom znení.

K bodu 8:

	Navrhovaná úprava precizuje znenie § 22 ods. 1 písm. e) zákona.

K bodu 9:

	Upravuje sa znenie splnomocňovacieho ustanovenia, podľa ktorého Ministerstvo financií SR upraví miestnu príslušnosť na podanie colného vyhlásenia pri určitých druhoch tovaru.

K bodu 10:

	Zmena sa navrhuje z dôvodu zosúladenia používaných pojmov s platnou právnou úpravou.

K bodu 11:

	Navrhovaným znením sa precizuje úprava v súlade s osobitnými predpismi EÚ.

K bodu 12:

Navrhované znenie predstavuje upresnenie formulácií z hľadiska predpisov EÚ, podľa ktorých sa povinnosť oplotenia slobodného pásma alebo iného oddelenia od ostatného colného územia viaže len na slobodné pásmo kontrolného typu I.

K bodu 13:

	Navrhovaným znením § 44 ods. 2 a 3 sa upresňuje postup pri vydávaní osobitného rozhodnutia o oslobodení tovaru od dovozného cla. Rozhodnutím o prepustení tovaru do navrhovaného colného režimu colný orgán na základe žiadosti rozhoduje aj o oslobodení tovaru od dovozného cla. Ak je však potrebné ustanoviť osobitné podmienky na poskytnutie oslobodenia tovaru od dovozného cla alebo žiadosť o oslobodenie tovaru od dovozného cla sa podá dodatočne, colný úrad je povinný vydať osobitné rozhodnutie o oslobodení tovaru od dovozného cla.

K bodu 14:

	Podľa čl. 133 ods. 1 písm. g) nariadenia Rady (EHS) č. 918/83 z  28. 3. 1983, ktorým sa ustanovuje v Európskom spoločenstve systém oslobodenia od cla v znení neskorších zmien a doplnkov členské štáty môžu udeliť oslobodenie v rámci dohôd uzavretých na princípe vzájomnosti s tretími štátmi, ktoré sú zmluvnými stranami Dohovoru o civilnom letectve (Chicago 1944) na účely uplatňovania Odporúčaní 4.42 až 4.44 uvedených v prílohe č. 9 k tomuto Dohovoru.
V prípade, ak by sa oslobodenie od cla nepodmienilo princípom vzájomnosti, doterajšie znenie § 49 ods. 1 zákona by umožnilo poskytnúť oslobodenie nad rozsah, ktorý ustanovuje nariadenie Rady (EHS) č. 918/83.                      

K bodu 15:

Uvádza sa odkaz na novú prílohu č. 4.

K bodu 16:

	Colný dlh možno uhradiť bezhotovostným prevodom alebo platbou v hotovosti.  Keďže doterajšie právne predpisy neustanovovali obmedzenie výšky platby colného dlhu v hotovosti, dlžník často uhradil colný dlh v hotovosti v značnej výške, čo spôsobovalo nadmernú zaťaženosť colných orgánov pri úschove a prevode prevzatých finančných prostriedkov. Z uvedených dôvodov sa navrhuje v § 58 ods. 3 zákona ustanoviť limit pre platbu colného dlhu v hotovosti.

K bodu 17:

	Doplnenie § 59 vymedzuje vzťah úroku z omeškania k colnému dlhu.

K bodu 18:

	V celom znení zákona č. 199/2004 Z. z. Colný  zákon a o zmene a doplnení niektorých zákonov sa navrhuje používať jednotný pojem prepadnutie tovaru v prospech štátu. Tento pojem vyplýva z nariadenia Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Európskeho spoločenstva v platnom znení.

K bodu 19:

	Pri predaji tovaru, pri ktorom má colný úrad oprávnenie prijať nevyhnutné opatrenia, napr. podľa Colného kódexu Európskych spoločenstiev, sa navrhuje primerane použiť ustanovenia § 69 upravujúce správu majetku štátu.

K bodu 20:

Dôvody navrhovanej zmeny sú totožné s dôvodmi uvedenými v bode 18.

K bodu 21:

	Upravuje sa povinnosť z výnosu získaného predajom tovaru prednostne uhradiť colný dlh a úrok, náklady konania, skladné a prípadne uloženú pokutu. Oprávnenej osobe sa vyplatí len zvyšok výnosu.

K bodu 22:

Dôvody navrhovanej zmeny sú totožné s dôvodmi uvedenými v bode 18.

K bodu 23:

	Ide o legislatívno-technickú úpravu.

K bodu 24:

Aktualizuje sa znenie poznámky pod čiarou.

K bodu 25:

Precizuje sa doterajšia úprava vzťahujúca sa na správu majetku štátu, a to v prípade predaja tovaru a riešenia možností bezodplatného prevodu správy alebo vlastníctva na zariadenia sociálnych služieb, zdravotnícke zariadenia, predškolské zariadenia alebo školy alebo neziskové organizácie alebo iné právnické osoby, ktoré nie sú podnikateľmi.

K bodom 26 a 27:

Ide o legislatívno-technické úpravy.

K bodu 28:

Znenie § 69 ods. 8 sa upravuje z dôvodu problematického uplatňovania tohto ustanovenia v praxi.

K bodu 29:

	Ustanovenie § 69 sa dopĺňa novým odsekom, ktorý umožňuje colnému úradu tovar, pri ktorom colný úrad vykonáva správu majetku štátu, za určených podmienok zničiť.

K bodu 30:

	V súlade s navrhovaným znením sa podaním žaloby prerušuje plynutie lehoty podľa odseku 1, v dôsledku čoho v deň nasledujúci po dni podania žaloby začína plynúť nová dvojročná, resp. šesťročná lehota.

K bodom 31 až 33:

	S cieľom zabezpečiť jednotný výklad ustanovenia § 88 ods. 2 sa precizuje jeho doterajšie znenie. Zároveň sa má zabrániť uskutočneniu úkonov správcu pohľadávky proti potvrdeným údajom o pohľadávke. Vzájomne možno započítať colnú pohľadávku voči dlžníkovi a pohľadávku dlžníka voči štátnej rozpočtovej organizácii. Po overení správnosti údajov uvedených v žiadosti o započítanie Colným riaditeľstvom SR je správca záväzku povinný zdržať sa úkonov smerujúcich k zmene potvrdených údajov, aby nedošlo k započítaniu pohľadávok v nesprávnej výške. Navyše sa upravuje možnosť a spôsob vyrubiť úrok z omeškania.

K bodu 34:

Umožňuje sa postúpiť pohľadávku aj inej právnickej osobe pod podmienkou, že ide o právnickú osobu so 100 % majetkovou účasťou alebo o právnickú osobu zriadenú zákonom.

K bodu 35:

Príloha č. 2 sa dopĺňa o ďalšie colné letiská, a to Letisko Žilina, Letisko Piešťany a Letisko Sliač.

K bodu 36:
	
	Vzhľadom na skutočnosť, že podľa európskej colnej legislatívy pojem „colný dlh“ nezahŕňa dane pri dovoze z tretích krajín, ktorých správcom je colný úrad, navrhuje sa upraviť text záručnej listiny tak, aby sa na tieto dane vzťahovala. Záväzok vyplývajúci zo záručného vyhlásenia sa bude vzťahovať na celú dovoznú platbu, t. j. na colný dlh, ale aj na daňovú povinnosť, ktorá vznikne pri dovoze tovaru podľa daňových predpisov.

K bodu 37:

	Ide o legislatívno-technickú úpravu súvisiacu s predchádzajúcim bodom. 

K čl. IV

	Potreba novelizovať platný Trestný poriadok vyplýva zo skutočnosti, že nový Trestný poriadok by mal nadobudnúť účinnosť najskôr 1. apríla 2005, pričom vznik colného kriminálneho úradu sa navrhuje od 1. januára 2005. 

K čl. V

	Vzhľadom na doterajšie rozsiahle zmeny zákona v jeho niekoľkých novelách sa navrhuje, aby predseda Národnej rady SR vyhlásil úplné znenie zákona č. 240/2001 Z. z.

K čl. VI

	Prihliadnuc na dĺžku legislatívneho procesu sa navrhuje, aby zákon nadobudol účinnosť 1. januára 2005.